A sorre mia (batia)

Su t’ider giovana e bella, in cussos pannos
Luttosos, bestida tristamente,
Tantas cosas mi treulan sa mente
E su coro si turbat in affannos.

Sezis giustu, o Deu onnipotente,
Ma sun custos dolores troppu mannos,
Chi limare non pòdene sos annos
Ca sun profundos dolorosamente.

Fisti eris bella, allegra e gioviale
De milli signos de gioia estida,
Oe ti lastimat s’ultimu mortale

Sutta similes penas avvilida.
Ma passenzia e pensa in tantu male,
O sorre, chi es tragedia sa vida.